title: Cichorium
text: «Chicoria» y «achicoria» reendrezan ta iste articlo. Pa atros usos d'o fitonimo «chicoria» se veiga Chicoria (desambigación).
  
  As chicorias u achicorias (scientificament Cichorium) son un chenero de plantas herbacias en a familia d'as asteracias que concabe especies como Cichorium intybus, una hierba silvestre muit común, y Cichorium endivia, con variedatz d'uso culinario que se conoix popularment como escarolas.
  
  Descripción 
  
  As chicorias son siempre plantas herbacias no lenyosas. Producen una roseta de fuellas que se debanta a poco sobre o suelo, con un tallo curto en as primeras fases d'o suyo desarrollo vechetativo.
  
  As fuellas tienen distribución alterna arredol d'o tallo, y son más largas que amplas, enteras, lancioladas u ovo-lancioladas, d'aparencia fresca, a sobén con espiclas en o revés. O limbo foliar gosa aparentar dentadura u estar aserrau, nunca no liso. A radiz ye napiforme, central, y almagazema nutrients que a planta emplega en a florada y fructificación.
  
  En a florada a planta cambea a-saber-lo a suya morfolochía. O tallo se prolarga verticalment dica poder pasar d'o metro d'altaria. As fuellas funcionals, as d'a roseta chovenil, s'ixecan y cayen. O tallo comienza bien luego a ramificar-se (de forma dicotomica) y en os forcons amaneixen fuellas nuevas, más chicorronas que as d'as fases anteriors d'a planta.
  
  As flors son azuls u moradas, de color muit viva, y brostan en numero par en un involucro en o extrimo de cada tallo floral, refirmadas por dos (u multiplo de dos) bracteyas por cada involucro. Os petalos en a corola son fusionaus lo menos por a base, pero en bells casos dica la punta. Os estambres son poco vistables, en o centro d'a flor y fusionaus por l'antera.
  
  Os fruitos son vilanos monospermos, aon que as escratas voladeras son más curtas que o fruito. Dimpues d'haber-se produciu o fruito, a planta muere. Os tallos florals d'a segunda fase vital d'a planta gosan quedar-se de piet, secos, en forma de lastons, dica que o tempero y a calamón les fan vulcar-se.
  
  Habitat 
  
  As chicorias habitan en una ampla diversidat de suelos, dende calsineros dica silicios u basalticos, siempre que i troben qualque cosa de compuestos nitrochenaus, pues son plantas mayoritariament nitrofilas. Ista preferencia por o nitrocheno fa que se'n gose trobar en arias humanizadas u aon que i haiga presencia freqüent d'animals (en a naturaleza, os compuestos nitrochenaus en o suelo dimanan con muita freqüencia d'as deposicions -fiemo y orina- d'os animals, u bien d'o contacto entre a tierra y l'aire atmosferico quan se'n ha feito un movimiento). Por ixo son hierbas habituals en as marguins d'os camins, cunetas de carreteras, pratos, uebras, articas, femallas y un largo etcetera de micro-habitats que tienen l'acción de l'Hombre como denominador común.
  
  As chicorias precisan un buen grau d'humedat en a tierra mientres que creixen, y como a mayoría son encara funcionals  a temperaturas baixas, muitas forman y fan creixer a suya roseta de fuellas principals en os meses de l'hibierno. A florada se desviene en os meses de más calor, qualques especies en a primavera y belatras en os meses estivals. S'ha descrito o comportamiento de florada d'as especies con interés economico, como a escarola, y pareix que a disminución d'a humedat en o suelo podría estar o factor desencadenador.
  
  Imáchens
  
  Referencias
  
  Vinclos externos 
  
  Cichorieae
  Flora d'Aragón